אוסקר גלוך

אוסקר גלוך במדי רד בול זלצבורג, 2023
אוסקר גלוך (נולד ב־1 באפריל 2004) הוא כדורגלן ישראלי המשחק בעמדת קשר התקפי וקיצוני ברד בול זלצבורג מהבונדסליגה האוסטרית ובנבחרת ישראל.

==קריירה במועדונים==
גלוך נולד וגדל ברחובות. אביו מקסים גלוך עלה מרוסיה בגיל 13. גלוך עסק באמנויות לחימה בצעירותו<ref name=":0"></ref>, ואביו אימן אותו בקראטה<ref name=":0" />. אביו הוא גם שחקן עבר בליגה האוקראינית והמולדובית. את צעדיו הראשונים בכדורגל עשה בגיל חמש במכבי שעריים הרחובותית<ref name=":0" />, וכשהיה בן שש החל לשחק במחלקת הילדים של מכבי תל אביב. בגיל 14 ניסתה מכבי חיפה להחתימו על חוזה, אך גלוך ואביו העדיפו להישאר במחלקת הנוער של מכבי תל אביב. סוכן השחקנים שחר גרינברג נשלח על ידי הקבוצה החיפאית למשא ומתן, אך בסופו של דבר המשיך כסוכנו של גלוך. את לימודיו התיכוניים עשה במקווה ישראל, במטרה להיות קרוב למגרשי האימונים של מכבי תל אביב<ref></ref>.

=== מכבי תל אביב ===
ב-22 באוגוסט 2021 ערך גלוך את הופעת הבכורה שלו בקבוצה הבוגרת של מכבי תל אביב, כשנכנס כמחליף בהפסד 6–7 לאחר בעיטות עונשין נגד הפועל ירושלים במסגרת גביע הטוטו.

במחזור ה-29 של עונת 2021/2022 ערך הופעת בכורה בבוגרים של ליגת העל. הוא פתח בהרכבה של מכבי תל אביב במשחק מול מכבי חיפה שהסתיים בתיקו 1–1, וכבש את שער הבכורה שלו בבוגרים. עד לסיום העונה שותף בשבעה משחקים נוספים, בהם כבש שני שערים. בעונת 2022/2023 היה שחקן הרכב במרבית המשחקים והבקיע ארבעה שערים.

=== רד בול זלצבורג ===
ב-27 בינואר 2023 רכשה רד בול זלצבורג מהבונדסליגה האוסטרית את גלוך. העסקה הוערכה בכשבעה מיליון יורו, מהסכומים הגבוהים ששולמו עבור שחקן מליגת העל הישראלית, והוא הוחתם על חוזה לארבע שנים. ב-2 באפריל כבש את שער הבכורה שלו במשחק מול קלגנפורט, שהסתיים בניצחון בתוצאה 0–3.

ב-20 בספטמבר 2023 פתח בהרכב קבוצתו במסגרת המחזור הראשון של שלב הבתים של ליגת האלופות וכבש את השער השני לטובת קבוצתו ובכך תרם לקבוצתו לגבור על בנפיקה ליסבון במשחק שנגמר בתוצאה 2-0. בזכות השער שכבש הפך גלוך לשחקן הישראלי הצעיר ביותר אי פעם שכבש שער במסגרת ליגת האלופות.

במשחק הליגה הראשון לעונת 2024/2025 הבקיע גלוך שלושער ראשון בקריירה הבוגרת בניצחון 5-1 של קבוצתו על בלאו-וייס לינץ.

==קריירה בנבחרות==
גלוך השתתף ברוב נבחרות הנערים והנוער של ישראל (למעט בנבחרת הנערים עד גיל 17 בה לא שיחק)<ref name=":1"></ref>.

מאז 2021 משחק גלוך גם בנבחרת הנוער עד גיל 19, והיה שותף להעפלתה לטורניר הסופי של אליפות אירופה לנבחרות נוער לשנת 2022, בפעם השלישית בתולדותיה. באליפות עצמה כבש גלוך ארבעה שערים (מקום שלישי בדירוג מלכי השערים) ובישל שניים נוספים, כולל שער בגמר מול אנגליה, במשחק שהסתיים בהפסד 1–3 לאחר הארכה. גלוך הוזכר כאחד מכוכבי הטורניר על ידי רשת ESPN האמריקאית<ref name="creative winger"></ref> ואף נבחר על ידי אופ"א ל-11 המצטיינים של הטורניר (ביחד עם עמיתיו לנבחרת הישראלית, איליי מדמון וסתיו למקין)<ref name="attacking midfielder"></ref>.השער שלו בגמר נבחר על-ידי אופ"א כ"שער הטורניר"<ref></ref>. לזכותו של גלוך 16 הופעות ו-4 שערים במדי נבחרת הנוער<ref name=":1" />.

גלוך הוא גם חלק מסגל הנבחרת הצעירה עד גיל 21, ולזכותו שבע הופעות במדיה מאז משחק הבכורה שלו ב-2 ביוני 2022.

ב-17 בנובמבר 2022 ערך את הופעת הבכורה שלו בבוגרים של הנבחרת כשנכנס כמחליף בדקה ה-59 במשחק הידידות מול זמביה שהסתיים בניצחון ביתי 2–4 לטובת ישראל. ב-20 בנובמבר 2022 כבש את שער הבכורה שלו בבוגרים במשחק כשגם פתח לראשונה בהרכב, במשחק הידידות מול קפריסין שהסתיים בהפסד ביתי 2–3. ב-16 ביוני 2023 כבש שער ניצחון ראשון במשחק רשמי נגד בלארוס, כשסובב לתוך השער בעיטת קרן.

נכלל בסגל הנבחרת האולימפית של ישראל לטורניר הכדורגל באולימפיאדת פריז (2024), ואף כבש שער אחד בטורניר.

==תארים==
===קבוצתי===
; רד בול זלצבורג
* אליפות אוסטריה (1): 2022/2023

==קישורים חיצוניים==

==הערות שוליים==

קטגוריה:כדורגלנים ישראלים
קטגוריה:קשרי כדורגל ישראלים
קטגוריה:רחובות: כדורגלנים
קטגוריה:כדורגלני מכבי תל אביב
קטגוריה:כדורגלני רד בול זלצבורג
קטגוריה:כדורגלני נבחרת ישראל
קטגוריה:כדורגלנים ישראלים באולימפיאדת פריז (2024)
קטגוריה:כדורגלנים ישראלים באוסטריה
קטגוריה:פורבס 30Under30: ישראל
קטגוריה:בוגרי בית הספר החקלאי מקוה ישראל
קטגוריה:ישראלים שנולדו ב-2004
קטגוריה:רחובות: אישים